รัฐบาลนำเงินรับบริจาคเข้ากองทุนเงินช่วยเหลือผู้ประสบสาธารณภัย สำนักนายกรัฐมนตรี เยียวยาผู้ได้รับผลกระทบจากอุทกภัยแล้วกว่า 3 ล้านบาท
รัฐบาลนำเงินรับบริจาคเข้ากองทุนเงินช่วยเหลือผู้ประสบสาธารณภัย สำนักนายกรัฐมนตรี เยียวยาผู้ได้รับผลกระทบจากอุทกภัยจากพายุโพดุลและคาจิกิแล้วกว่า 3 ล้านบาทนายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวถึงความคืบหน้าการนำเงินที่ได้รับบริจาคจากภาคส่วนต่างๆ สมทบเข้ากองทุนเงินช่วยเหลือผู้ประสบสาธารณภัย สำนักนายกรัฐมนตรี ไปเยียวยาให้แก่ผู้ได้รับผลกระทบจากเหตุอุทกภัยในพื้นที่ภาคเหนือและภาคตะวันออกเฉียงเหนือ จากพายุโพดุลและพายุคาจิกิ ว่า ในเบื้องต้นรัฐบาลได้มอบเงินช่วยเหลือค่าจัดการศพ รวมถึงเงินทุนเลี้ยงชีพ และค่าทุนการศึกษาบุตรแก่ครอบครัวผู้เสียชีวิตจำนวน 35 ราย รวมกว่า 3,000,000 บาท ส่วนความช่วยเหลือเรื่องการซ่อมแซมที่อยู่อาศัยและค่าเครื่องอุปโภคและเครื่องใช้อื่นๆ ที่จำเป็นจะต้องรอกรมป้องกันและบรรเทาสาธารณภัยสรุปข้อมูลมาให้ก่อนจัดสรรเงินเยียวยาต่อไปสำหรับหลักเกณฑ์การนำเงินที่รับบริจาคเข้ากองทุนเงินช่วยเหลือผู้ประสบสาธารณภัย สำนักนายกรัฐมนตรี ไปใช้ คือจ่ายค่าจัดการศพ รายละ 50,000 บาท ค่าเงินทุนเลี้ยงชีพแก่ครอบครัวผู้เสียชีวิต รายละ 30,000 บาท กรณีผู้เสียชีวิตมีบุตรอายุไม่เกิน 25 ปีบริบูรณ์ ให้เพิ่มอีกครอบครัวละ 50,000 บาท นอกจากนี้ช่วยค่าวัสดุในการก่อสร้าง หรือซ่อมแซมบ้านเรือนที่เสียหาย หากเสียหายทั้งหลังหรือเกินร้อยละ 70 เยียวยาหลังละไม่เกิน 220,000-230,000 บาท กรณีเสียหายมาก หรือประมาณร้อยละ 30-70 เยียวยาหลังละไม่เกิน 70,000 บาท กระณีเสียหายน้อย หรือน้อยกว่าร้อยละ 30 เยียวยาหลังละไม่เกิน 15,000 บาท อีกทั้งยังช่วยค่าเครื่องอุปโภคและเครื่องใช้อื่นๆ ที่จำเป็นแก่ครอบครัว เฉพาะที่บ้านเรือนเสียหายทั้งหลังและเสียหายมาก ครัวเรือนละ 5,000 บาทรัฐมนตรีประจำสำนักนายกรัฐมนตรี กล่าวด้วยว่า กองทุนเงินช่วยเหลือผู้ประสบสาธารณภัย สำนักนายกรัฐมนตรี เปิดรับบริจาคเงินมาโดยตลอดหลายปีโดยไม่มีการปิดบัญชี ประชาชนยังสามารถบริจาคเงินได้อย่างต่อเนื่องแม้จะสิ้นสุดเหตุการณ์อุทกภัยไปแล้ว โดยเงินจากบัญชีนี้จะนำไปช่วยเหลือเยียวยาประชาชนที่ได้รับผลกระทบจากเหตุการณ์สาธารณภัยอื่นๆ ที่เกิดขึ้นภายในประเทศ ซึ่งเป็นเงินก้อนหนึ่งที่จ่ายเยียวยาเพิ่มเติมนอกเหนือจากที่รัฐต้องจัดสรรให้ ทั้งนี้ในวันนี้ผู้แทนจากหนังสือพิมพ์ซิงเสียนเยอะเป้า ร่วมบริจาคเงินสมทบเข้ากองทุนดังกล่าว จำนวน 1 ล้านบาท และสมาคมไทย-เนปาลี แห่งประเทศไทย ร่วมบริจาค 1 แสนบาท